|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 10.10.2022 г.  Міхновіч Марыя Іосіфаўна, 1927 года нараджэння, веска Альхоўка Атравецкага раёна, пенсіянерка, католік. |
| Назва абрада (свята, звычая) | Пахаванне |
| Агульныя звесткі (дата і месца правядзення, прымеркаванасць да катал. ці правасл. календара) | Развіцё блізкіх з памерлым |
| Стан бытавання:  а) захаваны ў памяці носьбіта;  б) жывая традыцыя | Жывая традыцыя |
| Паслядоўнае апісанне абрада (свята, звычая) і яго этапаў (калі ёсць) | **1 этап. Момант смерці.**  Развіцё з памерлым – пахаванне – доўжыцца тры дні.  Калі чалавеку суджана адысці, бачна што ён памірае, трэба даць яму ў рукі запаленую грамнічную свечку. Маліцца пры паміраючым трэба спакойна, не рабіць ляманту.  Як толькі чалавек памірае, яго трэба перажагнать, памаліцца і тры разы прагаварыць: “*Свенты Яфім і Анна, аддае вам та душа у ваша рэнца”.* У правую руку ўкладваецца свечка. Адразу пасля смерці чалавека ўсе прысутныя каля яго - хрысцяцца і моляцца за нябожчыка. Абавязкова глядзяць, каб у памершага былі закрытымі вусны і вочы, каб не забраў з сабой яшчэ каго-небудзь. Пярсценкі, завушніцы, гадзіннік - усё гэта трэба зняць, у труну класці нельга.  **2 этап. Падрыхтоўка нябожчыка да пахавання.**  З наступленнем смерці ў хаце спыняюць гадзіннікі, закрываюць люстэркі белым палатном, каб нябожчыку на тым свеце было светла. Потым памерлага пачынаюць мыць і пераапранаць у пасмяротнае, загадзя падрыхтаванае адзенне. Калі памірае малое дзіця, яго ўкручваюць у пялёнкі. Калі дзіця хрышчонае, то яго апранаюць у белую хрысцільную кашулю. Галоўку затуляюць чэпчыкам. Дзяцей старэйшых апранаюць проста ў прыгожае адзенне: сукеначкі і касцюмы. Незамужнюю дзяўчыну апранаюць у белую вясельную сукенку. Валасы ў прычоску не збіраюць, а накідваюць вэлюм. Таксама прынята вымаць цвікі з абутку, у якой будуць хаваць дзяўчыну.  Абмываюць нябожчыка жанчыны сталага ўзросту або далёкія сваякі ці суседі. У час мыцця ў ваду сыпалі соль. Забаранялася, каб у пакоі, акрамя тых хто мылі, прысутнічаў яшчэ хто-небудзь. Ваду пасля абмывання памерлага вылівалі каля вугла хаты на вуліцы.  Зэдлі - шырокія лавы, на якіх памерлы ляжыць да пераносу яго ў труну, ставяць пасярод хаты. Сцеляць на іх цюфяк, які пакрываюць толькі цёмным дываном (посцілкай). На дыван клалі памерлага.  Рукі нябожчыка складваюцца на грудзях крыжам. У галавы нябожчыка запальваюць дзве свечкі і ставяць крыж. Свечкі павінны былі гарэць увесь час, асвячаючы тым самым дарогу на той свет. На руку ложаць насоўку (насавы платочак), якая была з памерлым пры жыцці, з ёй ён і пойдзе на той свет. Таксама – ружанчык і абразік. Можна было класці шкапляры - два прамавугольныя кавалачкі матэрыі, на якія нанесеныя рэлігійныя выявы, змацаваныя паміж сабой шнурамі на руку ці шыю. Пад плечы і галаву нябожчыка кладуць падушку, якую спецыяльна робяць з ваты. Цела пакрываюць прасцінай. Родныя рыхтуюць для нябожчыка свечку, абразік, платок. Як толькі чалавек памірае, родныя просяць мясцовых майстроў зрабіць труну і крыж. Труну абкурваюць зёлкамі, свенчанымі на “Гаспажу” (дата святкавання 15 жніўня). Такія ж зёлкі кладуць у падушку ў труне, затым іх запальваюць і абносяць вакол галавы. Да крыжа прыбіваюць маленькі мынку – маленькае распяцце Хрыста і чорную стужку.  **3 этап. Другі дзень**  Родныя пасля смерці запрашаюць спевякоў. Спявачкі каля труны адразу кленчаць і мовяць “*пацеры*” за душу нябожчыка. Пасля ўстаюць і спяваюць “*Анёл Панскі*”. Затым спявачкі садзяцца за стол, засцелены тканым абрусам, і пачынаюць спяваць “*До тебе, Пане, покорне воламы, Азы выліваюць сэрдэчне*”, “*Вышла, вышла душа з цяла”.* Спяваюць да вечара. Ноччу родныя застаюцца з памерлым. Памерлага нельга было пакідаць аднаго ў пакоі на ноч, абавязкова хтосьці са сваякоў павінен быў знаходзіцца побач і не спаць. Каб душа не адчувала сябе адзінокай і магла развітацца з “*цялам*”. Людзі, якія на працягу дня заходзяць у хату развітацца з нябожчыкам – кленчаць, мовяць “А*нёл Панскі*”.  **4 этап. Трэці дзень.**  Загадзя родныя нябожчыка дамаўляюцца з трыма-чатырма чалавекамі, якія будуць капаць магілу. Адразу пасля поўдня спявачкі пачынаюць адпяваць памерлага. Для гэтага ў хату з нябожчыкам прыходзіць ксёндз. Пасля адпявання труну з целам памерлага выносяць з хаты. Робяць гэта звычайна чужыя для сям’і нябожчыка людзі. Труну накрываюць белым палатном, на верх якога кладуць саматканы цёмны дыван. Выносяць нябожчыка “нагамі ў перад”. Калі былі цяжарныя жанчыны, то яны ішлі наперадзе працэсіі разам са спявачкамі, каб дзіця не нарадзілася памерлым. За труной ішлі сваякі, сябры, знаёмыя. Труну звычайна неслі адкрытай. Падчас пахавальнай працэсіі па маршруце ад хаты да касцёла выходзілі з хат гаспадары, каб развітацца з памерлым. Нованароджаных будзілі ў гэты момант, каб малое дзіця “*не заснула навечна*”. Машыны, якія везлі труну, усцілалі яловымі веткамі, так жа і ў двары нябожчыка. У касцёле на дыван ставілі труну, палатном яе накрывалі, пасля імшы дыван і палатнотно астаўлялі ў касцёле. Ручнік вешаюць на крыжы на магіле.  Адразу пасля вынасу памерлага з касцёла, званілі ў званы. Менавіта ў гэты момант, па павер’і, душа пакідае дом. Працэсія накіроўваецца на могілкі ў тым жа парадку, што і з хаты ў касцёл, толькі на могілках разам са “*слугамі Божымі*”. Па дарозе да могілак спяваюць “*Хто сень во апяке*”. Калі могілкі знаходзяцца недалёка, нябожчыка нясуць на руках, а як аддалена ад вёскі - вязуць на машыне. Наперадзе пахавальнай працэсіі адзін з мужчын нясе надмагільны крыж, за ім ідуць спявачкі. За труною ідуць блізкія, родныя памерлага: бацька, маці, жонка, муж і іншыя. Замыкаюць пахавальную працэсію аднавяскоўцы, знаёмыя, сябры нябожчыка.  На могілках усе разам моляцца, пры гэтым труна закрытая, стаіць на краі магілы. Пасля ксёндз асвяшчае месца пахавання, крыж і труну тры разы і кідае тры жмені зямлі ў магілу. Хрысціцца і адыходзіць. Пасля гэтага сваякам дазваляецца адкрыць труну і развітацца з памерлым, пасля чаго труну забівают і апускаюць ў магілу, у якую кідаюць і рэшкі абгарэлых свечак (якія падчас адпявання стаялі ў хаце). Кожны з прысутных на пахаванні павінен кінуць тры жмені зямлі ў магілу.  Закапваюць яму і ставяць крыж тыя людзі, што яе і капалі. На заканчэнне ксёндз акрапляе святой вадой магілу, пасля чаго мовіць з прысутнымі “*Ружанец*”. Пасля могілак усе вяртаюцца ў хату нябожчыка на жалобны абед. Прыйшоўшы з могілак, усе павінны памыць рукі. Садзяцца за стол, запальваюць свечку і моляцца: “Езу з Тронца, для енцэ, крывавы пот выліваенцэ”. У канцы абеду спяваюць “Анёл Панскі” і, перажыгнаўшыся, разыходзяцца па сваіх хатах.   * 40 дзён у хаце памерлага закрыты люстэркі і астаноўлены гадзіннікі. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Грамнічная свечка: даюць у рукі нябожчыку, каб яна сваім полымем асвятляла апошні шлях і ачышчала яго душу ад грахоў.  Ручнік: пакрывалі крыж.  Надмагільны крыж: рабілі звычайна з хвойнага дрэва, якое лічыцца даволі трывалым і не падвяргаецца хуткаму старэнню. Акрамя хвоі, можа быць выкарыстаны для вырабу крыжа ясень, клён, вольха ці дуб. Стаіць такі крыж на магіле год.  Палатно і дыван цёмнага колеру, накрывалі труну. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Маладых незамужніх дзяўчат апранаюць у белае адзенне. На галаве вэлюм.  Для мужчын – кастюм, белая кашуля, чорны абутак.  Галаву жанчыне пакрываюць хусткай.  Усе прысутныя на пахаванні апрануты ў цёмнае адзенне. |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | Песні спявачак:    **Песня “Анёл Паньске”**  Анёл Паньске звястовал Панне Марыі  і почала з духа свентэго.  Здровась Марыя,  Вечнэ адпачынак рач ёй даць Пане,  А святло свекуіста нехай ёй свеці. Амен.  **Песня “До цебе, Пане, покорне воламы”**  До цебе, Пане, покорне воламы,  Азы выліваёнць сэрдэчне вздыхамы.  Рач на нас спуіжыць, з неба высокего,  Рач пацешыць чловека гжэшнего.  **Песня “Вышла, вышла душа з цяла”**  Вышла, вышла душа з цяла,  На зелёне лонцэ сталэ,  Стале, заплакале,  Дзе я бэндзе ноўлег мяла.  **Песня “Хто сень во апяке**”  Хто сень во апяке,  По Пану свэму,  По цалэм сэрцэм  Шчэ жэ ў фам ему.  **Песня “ Змэрлэ Чловечэ”**  Змарлэ Чловечэ,  С того сень жачнэмэ,  Пішым тэн дар смутны,  Ктуры ці складамы. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | На жалобны стол галоўнымі памінальнымі стравамі была куцця або канун, з якіх пачыналася трапеза. Куцця – салодкая каша, якая сімвалізавала ўваскрашэнне з мёртвых. Канун – падсалоджаная вада з накрышаным у ёй хлебам, баранкамі, печывам ці іншай выпечкай. Першую лыжку рытуальнай ежы спрабаваў святар ці гаспадар хаты, затым наступала чарга гасцей. |
| Прыкметы, павер`і (тэксты) | Адразу пасля смерці чалавека ўсе прысутныя каля яго - хрысцяцца і моляцца за нябожчыка. Абавязкова глядзяць, каб у памершага былі закрытымі вусны і вочы, каб не забраў з сабой яшчэ каго-небудзь.  З наступленнем смерці ў хаце спыняюць гадзіннікі, закрываюць люстэркі белым палатном, каб нябожчыку на тым свеце было светла.  Памерлага выносяць нагамі ўперад, каб душа ведала, куды яе накіроўваюць і не запомніла дарогі назад. |